sukhrobnurali/uzbek-legal-corpus huggingface dataset:
YAPONIYADA (TOKIO SHAHRI) OʻZBEKISTON RESPUBLIKASI ELCHIXONASINI OCHISH TOʻGʻRISIDA
(resolution, 1996-11-19)

Oʻzbekiston Respublikasi bilan Yaponiya oʻrtasida diplomatik munosabatlar oʻrnatish toʻgʻrisida 1992-yil 26-yanvardagi Protokolga muvofiq Vazirlar Mahkamasi qaror qiladi: 1. Yaponiyaning Tokio shahrida Oʻzbekiston Respublikasi Elchixonasi taʼsis etilsin. 2. Oʻzbekiston Respublikasining Yaponiyadagi Elchixonasi shtat jadvali va 1996-yil uchun xarajatlar smetasi 1 va 2-ilovalarga* muvofiq tasdiqlansin. 1996-yil uchun Elchixona xodimlari soni 9 nafardan iborat etib belgilansin, ulardan: 6 kishi — diplomatik tarkib xodimlari, 3 kishi — maʼmuriy-texnik xodimlar. Oʻzbekiston Respublikasi Moliya vazirligi xodimlarning butlanishiga qarab xarajatlar smetasiga muvofiq 1996-yil uchun zarur mablagʻlar ajratsin. 3. Oʻzbekiston Respublikasi Tashqi ishlar vazirligi bir oy muddatda shtat jadvaliga muvofiq Elchixonaning diplomatik xodimlari tarkibini butlash uchun nomzodlar yuzasidan takliflar kiritsin. 4. Oʻzbekiston Respublikasi Yaponiyadagi Elchisi maishiy, tibbiy va transport xizmati koʻrsatish sharoitlari boʻyicha Oʻzbekiston Respublikasi vaziriga tenglashtirilsin.
“ABN AMRO BANK OʻZBEKISTON MB, H. J.” AKSIONERLIK BANKINI TASHKIL ETISH TOʻGʻRISIDA
(resolution, 2008-11-13)

Oʻzbekiston Respublikasida bank xizmatlari bozorini xalqaro standartlarga muvofiq rivojlantirish, xalqaro savdoni rivojlantirishni mablagʻ bilan taʼminlash va toʻgʻridan-toʻgʻri xorijiy investitsiyalarni jalb etish maqsadida Vazirlar Mahkamasi qaror qiladi: 1. Oʻzbekiston Respublikasi Tashqi iqtisodiy faoliyat milliy bankining Xalqaro moliya korporatsiyasi, Yevropa tiklanish va taraqqiyot banki va Gollandiyaning “ABN Amro Bank” banki ishtirokida “ABN Amro Bank Oʻzbekiston MB, H.J.” aksionerlik bankini tashkil etish toʻgʻrisidagi taklifi maʼqullansin. 2. “ABN Amro Bank Oʻzbekiston MB, H.J.”ning ustav sarmoyasi 10 mln. AQSH dollariga teng summada, shu jumladan xorijiy tomonning ulushi — 70 foiz (ABN Amro Bank — 50 foiz, Xalqaro moliya korporatsiyasi — 10 foiz, Yevropa tiklanish va taraqqiyot banki — 10 foiz) va Oʻzbekiston Respublikasi Tashqi iqtisodiy faoliyat milliy bankining ulushi (oʻzining joriy daromadlari mablagʻlari hisobidan) — 30 foiz qilib belgilanganligi maʼlumot uchun qabul qilinsin. 3. Belgilab qoʻyilsinki, “ABN Amro Bank Oʻzbekiston MB, H.J.” yuridik shaxs hisoblanadi va oʻz faoliyatini Oʻzbekiston Respublikasi qonun hujjatlariga muvofiq amalga oshiradi. 4. Markaziy bankka bir oy muddatda “ABN Amro Bank Oʻzbekiston MB, H.J.”ni roʻyxatdan oʻtkazish tavsiya qilinsin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari B.S. Hamidov va Oʻzbekiston Respublikasi Markaziy banki raisi F.M. Mullajonov zimmasiga yuklansin.
POLIETILEN ISHLAB CHIQARADIGAN SHOʻRTAN GAZ-KIMYO MAJMUI QURILISHI TOʻGʻRISIDA
(resolution, 1996-11-11)

Ishlatiladigan tabiiy gaz komponentlaridan samarali foydalanish import oʻrnini qoplaydigan va eksportga moʻljallangan mahsulotlar ishlab chiqarishni kengaytirish maqsadida Vazirlar Mahkamasi qaror qiladi: 1. ABB Lummus Global (AQSH) kompaniyasi tomonidan: yiliga 125 ming tonna polietilen ishlab chiqaradigan hamda qoʻshimcha mahsulotlar — 137 ming tonna suyultirilgan gaz va 37 ming tonna nobarqaror kondensat olinadigan Shoʻrtan gaz-kimyo majmui qurilishi boʻyicha texnik-iqtisodiy asoslashlar ishlab chiqilganligi; ushbu loyihani bajarish boʻyicha ABB Lummus Global (AQSH), “Nisho Ivai” va “Mitsui” (Yaponiya)dan iborat tarkibda konsorsium tashkil etilganligi; loyihani mablagʻ bilan taʼminlash yuzasidan AQSH va Yaponiyaning eksport-import banklaridan, Buyuk Britaniyaning YESGD eksport-kredit agentligidan dastlabki takliflar olinganligi maʼlumot uchun qabul qilinsin. 2. “Oʻzbekneftgaz” milliy korporatsiyasiga “ABB Lummus Global” “Nisho Ivai” va “Mitsui” konsorsiumi bilan Shoʻrtan gaz kimyo majmui qurilishi loyihasi boʻyicha dastlabki loyihalashni bajarish toʻgʻrisidagi bitimni imzolashga ruxsat etilsin. 4. Oʻzbekiston Respublikasi Tashqi iqtisodiy faoliyat milliy banki “Oʻzbekneftgaz” korporatsiyasi bilan birgalikda xorijiy eksport-kredit agentliklarida loyiha prezentatsiyasini oʻtkazsin va ular bilan loyihani mablagʻ bilan taʼminlash masalalarini ishlab chiqsin. 5. Mazkur qarorning bajarilishini nazorat qilish Oʻzbekiston Respublikasining Bosh vaziri Oʻ.T. Sultonov zimmasiga yuklansin.
OʻZBEKISTON RESPUBLIKASI IChKI IShLAR ORGANLARINI MUSTAHKAMLASh TOʻGʻRISIDA
(resolution, 2018-05-04)

Aholining, xalq xoʻjaligi obyektlarining ishonchli yongʻin xavfsizligini, “OʻzDEUavto” qoʻshma korxonasining temir yoʻl transportida tashiladigan mahsulotlari va boshqa qimmatli yuklarning saqlanishini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Ichki ishlar vazirligiga “OʻzDEUavto” qoʻshma korxonasining mahsulotlari va boshqa qimmatli yuklar ortilgan sostavlarni kuzatib borish boʻyicha Asaka stansiyasida ichki ishlar liniya boʻlimini va Oʻzbekiston Respublikasi Ichki ishlar vazirligining Transport ichki ishlar boshqarmasi maxsus militsiya batalonini tashkil etish uchun ilovaga muvofiq 226 nafardan iborat qoʻshimcha xodimlar ajratilsin. 2. Qoraqalpogʻiston Respublikasining Taxiatosh, Qoʻngʻirot, Andijon viloyatining Asaka va Xorazm viloyatining Xiva shaharlarida harbiylashtirilgan yongʻin muhofazasi boʻlimlari tashkil etilsin. 1997-yil 1-yanvardan boshlab koʻrsatib oʻtilgan shaharlarda, tegishli ravishda 182 nafar xodimdan iborat professional yongʻin muhofazasi boʻlinmalari tugatilgan holda, Oʻzbekiston Respublikasi Ichki ishlar vazirligiga koʻrsatib oʻtilgan maqsadlar uchun 200 shtat birligi ajratilsin. 3. Oʻzbekiston Respublikasi Moliya vazirligi, “Oʻzulgurjibirjasavdo” uyushmasi, “Oʻzdavneftmahsulot” davlat-aksionerlik birlashmasi mazkur qarordan kelib chiquvchi maqsadlar uchun qoʻshimcha xodimlar ajratilishi munosabati bilan Oʻzbekiston Respublikasi Ichki ishlar vazirligini moliyaviy va moddiy-texnik jihatdan taʼminlasinlar. 4. Oʻzbekiston Respublikasi Ichki ishlar vazirligi qoʻshimcha ajratilgan shtatlarni xodimlar bilan butlash yuzasidan zarur choralar koʻrsin. 5. Mazkur qarorning bajarilishini nazorat qilish Bosh vazirning oʻrinbosari B.S. Hamidov zimmasiga yuklansin.
XORAZM VILOYATIDAGI QAND-ShAKAR ZAVODI QURILIShINI JADALLAShTIRISh ChORA-TADBIRLARI TOʻGʻRISIDA
(resolution, 2021-02-22)

Xorazm viloyatidagi qand-shakar zavodi qurilishini jadallashtirish maqsadida Vazirlar Mahkamasi qaror qiladi: 1. Quyidagilar maʼlumot uchun qabul qilinsin: a) Vazirlar Mahkamasining 1994-yil 18-oktabrdagi 513-son qaroriga muvofiq Tashqi iqtisodiy aloqalar vazirligining “Innovatsiya” xoʻjalik hisobidagi tashqi savdo birlashmasi tomonidan 1995 - 1996-yillarda “Turk Sheker end Yuksel Inshaat” (Turkiya) konsorsiumiga 26,954 mln. AQSh dollari, shu jumladan: “Turkeksimbank” krediti hisobidan — 10,564 mln. AQSh dollari; respublika budjetidan berilgan ssuda hisobidan — 13,39 mln. AQSh dollari; markazlashtirilgan kredit resurslari hisobidan — 3,0 mln. AQSh dollari miqdorida toʻlov toʻlangan; b) “Turkeksimbank” va Oʻzbekiston Respublikasi Tashqi iqtisodiy faoliyat milliy banki oʻrtasida 1992-yil 2-fevralda tuzilgan kredit bitimi doirasida foizlar boʻyicha 0,328 mln. AQSh dollari summasida toʻlovlar amalga oshirilgan; v) “Oziqovqatsanoat” uyushmasiga zavodning tashqi muhandislik kommunikatsiyalari va infratuzilma obyektlari qurilishi uchun 186,73 mln. soʻm miqdorida markazlashtirilgan kredit resurslari ajratilgan. 2. Belgilab qoʻyilsinki, Xorazm viloyatidagi qand-shakar zavodi qurilishini bundan buyon mablagʻ bilan taʼminlash “Turkeksimbank” kreditining qolgan qismi (14,436 mln. AQSh dollari), “Turkeksimbank” tomonidan kreditning bir qismini qaytalashtirish (1,574 mln. AQSh dollari), shuningdek markazlashtirilgan kredit resurslari hisobidan amalga oshiriladi. 4. “Oziqovqatsanoat” uyushmasiga qurilishning yigʻma smetasi ishlab chiqilguniga qadar qand-shakar zavodi qurilishini alohida ish loyihalari boʻyicha mablagʻ bilan taʼminlashga ruxsat etilsin. 5. “Oʻzistiqbolstat” davlat qoʻmitasi Xorazm viloyatidagi qand-shakar zavodi qurilishini Oʻzbekiston Respublikasining 1997, 1998-yillardagi investitsiya dasturiga kiritsin. 6. Oʻzbekiston Respublikasi Vazirlar Mahkamasining 1994-yil 18-oktabrdagi 513-son qarorining 2, 6 va 7-bandlari oʻz kuchini yoʻqotgan deb hisoblansin. 7. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosarlari M.3. Usmonov va B.S. Hamidov zimmasiga yuklansin.
OʻZBEKISTON RESPUBLIKASI HARBIY XIZMATChILARI TAʼMINOTINI YaXShILASh ChORA-TADBIRLARI TOʻGʻRISIDA
(resolution, 2021-02-22)

Yopiq harbiy shaharchalarda va uzoqdagi garnizonlarda yashovchi harbiy xizmatchilar va ularning oila aʼzolari taʼminotini yaxshilash maqsadida Vazirlar Mahkamasi qaror qiladi: 1. “Oʻzistiqbolstat” davlat qoʻmitasi, “Oʻzdonmahsulot”, “Oʻzbaliq” davlat korporatsiyalari, “Oʻzbeksavdo”, “Oʻzgoʻshtsutsanoat”, “Yogʻmoytamakisanoat”, “Oziqovqatsanoat” uyushmalari harbiy xizmatchilarga va ularning oila aʼzolariga harbiy doʻkonlar tarmoqlari orqali sotish uchun moʻljallangan tegishli turdagi mahsulotlarni prognoz parametrlarida nazarda tutsinlar hamda ularning toʻliq hajmda birinchi navbatda yetkazib berilishini taʼminlasinlar. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, “Oʻzbeksavdo” davlat uyushmasi, Oʻzbekbirlashuv va “Oʻzmaishiyxizmatuyushma” harbiy xizmatchilar va ularning oila aʼzolari hayot faoliyati uchun zarur sharoitlarni yaratishda harbiy savdo korxonalari va tashkilotlariga amaliy yordam koʻrsatish tavsiya etilsin, eng zarur sanoat va oziq-ovqat tovarlari turlari bilan toʻliq hajmda taʼminlasinlar, maishiy xizmat koʻrsatish va harbiy savdo korxonalariga ega boʻlmagan uzoqdagi va kam sonli garnizonlarda ularga maishiy xizmatlar koʻrsatishga koʻmaklashsinlar. 2. Markaziy bankka hamda Mudofaa vazirligi, Milliy xavfsizlik xizmati va Ichki ishlar vazirligi korxonalari va tashkilotlariga xizmat koʻrsatuvchi tijorat banklariga xalq isteʼmol tovarlari sotib olish uchun joylarda oʻz boʻlimlari orqali ularga Oʻzbekiston Respublikasi Markaziy banki qayta mablagʻ bilan taʼminlash stavkasi doirasida kredit berilishini taʼminlash tavsiya etilsin. 3. Oʻzbekiston Respublikasi Moliya vazirligi Oʻzbekiston Respublikasi Mudofaa vazirligi Savdo bosh boshqarmasiga 1996-yilning toʻrtinchi choragida 25 mln. soʻm miqdorida aylanma mablagʻlar ajratsin. 4. “Oʻzistiqbolstat” davlat qoʻmitasi 1997-yilgi adresli dasturni shakllantirishda 1-ilovaga* muvofiq harbiy doʻkonlar, zobitlar oshxonalari va askarlar choyxonalari qurilishiga kapital mablagʻlar limitini nazarda tutsin. 5. Joylardagi harbiy savdo organlariga ular tomonidan nooziq-ovqat tovarlarini Oʻzbekiston Respublikasi Mudofaa vazirligi, Milliy xavfsizlik xizmati va Ichki ishlar vazirligi qismlari, muassasalari, korxonalari va tashkilotlaridagi harbiy doʻkonlar tarmogʻi orqali naqd pulsiz hisob-kitob boʻyicha sotishga ruxsat berilsin. 6. Andijon, Samarqand, Toshkent viloyatlari hokimliklari bir oy muddatda 2-ilovaga* muvofiq harbiy savdo obyektlarini balansdan Oʻzbekiston Respublikasi Mudofaa vazirligi balansiga tekin bersinlar. Berilayotgan inshootlar joylashgan yer uchastkalaridan foydalanish huquqiga oid tegishli davlat dalolatnomalari belgilangan tartibda rasmiylashtirilsin va Oʻzbekiston Respublikasi Mudofaa vazirligiga berilsin. 7. Mazkur qarorning bajarilishini nazorat qilish Bosh vazirning oʻrinbosari M.Z. Usmonov zimmasiga yuklansin.
TELEKOMMUNIKATSIYALAR TARMOGʻINI RIVOJLANTIRISH UCHUN YAPONIYANING IMTIYOZLI KREDITIGA XIZMAT KOʻRSATISH CHORA-TADBIRLARI TOʻGʻRISIDA
(resolution, 1996-10-25)

Respublikada telekommunikatsiyalar tarmogʻini rivojlantirish loyihasini amalga oshirish uchun Yaponiya Hukumati tomonidan “Rivojlanishga rasmiy yordam” (ODA) dasturi doirasida berilayotgan 12700 mln iyen miqdoridagi imtiyozli kreditdan samarali foydalanishni taʼminlash maqsadida Vazirlar Mahkamasi qaror qiladi: 1 Belgilansinki, kreditga xizmat koʻrsatish va uni qaytarish bilan bogʻliq xarajatlar va undan foydalanganlik uchun foizlar, shuningdek kredit bitimi boʻyicha berilayotgan qarz miqdoridan ortiqcha boʻlgan har qanday moliyaviy xarajatlar Oʻzbekiston Respublikasi Aloqa vazirligining oʻz mablagʻlari hisobidan amalga oshiriladi 2 Quyidagilar Oʻzbekiston Respublikasida undiriladigan barcha soliqlar va boj poshlinalaridan ozod qilinsin: a) Yaponiyaning xorijiy iqtisodiy hamkorlik fondi (OYESF) kredit bitimi yuzasidan barcha toʻlovlar boyicha, shuningdek ularga qoʻshiladigan foizlar boʻyicha, b) Yaponiyaning tovarlar yetkazib berish yoki qarzga koʻrsatilgan xizmatlardan olingan daromadga nisbatan kontraktchilar yoki maslahatchilar sifatida ish koʻruvchi kompaniyalari; v) Yaponiyaning telekommunikatsiyalar tarmogʻini rivojlantirish loyihasini amalga oshirish uchun talab etiladigan oʻz materiallari yoki asbob-uskunalarini import qilish va qayta eksport qilishga nisbatan kontraktchilar yoki maslahatchilar sifatida ish koʻruvchi kompaniyalari; g) yetkazib beruvchi, kontraktchilar yoki maslahatchilar sifatida ish koʻrayotgan yapon kompaniyalaridan oladigan daromadga nisbatan loyihani amalga oshirishda band boʻlgan yapon xizmatchilari. 3. Oʻzbekiston Respublikasi Ichki ishlar vazirligi koʻrsatib oʻtilgan loyihaning yaponiyalik qatnashchilarini Oʻzbekistonda yashash joyida roʻyxatdan oʻtkazilganligi uchun yigʻim toʻlashdan ozod qilsin. 4. Oʻzbekiston Respublikasi Tashqi ishlar vazirligi koʻrsatib oʻtilgan loyihaning yaponiyalik qatnashchilariga konsullik yigʻimlari va boshqa yigʻimlar undirmasdan koʻp martalik vizalar berilishini taʼminlasin. 5. Oʻzbekiston Respublikasi Moliya vazirligi, Aloqa vazirligi va Tashqi iqtisodiy faoliyat milliy banki: a) imzolangan kelishish notalari va kredit bitimlari bilan nazarda tutilgan qoidalar va tartiblarning soʻzsiz bajarilishini; b) telekommunikatsiyalar tarmogʻini rivojlantirish loyihasini amalga oshirishda ishlarning borishi haqidagi zarur axborot va maʼlumotlar Yaponiya Hukumatiga va OYESFga berilishini taʼminlasinlar. 6. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosarlari B.S. Hamidov va K.R. Raximov zimmasiga yuklansin.
MILLIY KINOLOGIYA MARKAZINI TAShKIL ETISh TOʻGʻRISIDA
(resolution, 2018-12-19)

Oʻzbekiston Respublikasi bojxona va boshqa huquqni muhofaza qilish organlarining kinologiya xizmati faoliyatini takomillashtirish maqsadida Vazirlar Mahkamasi qaror qiladi: 1. Oʻzbekiston Respublikasi Davlat soliq qoʻmitasining Oʻzbekiston Respublikasi Davlat soliq qoʻmitasi Bosh bojxona boshqarmasi tarkibida Milliy kinologiya markazini tashkil etish toʻgʻrisidagi taklifiga rozilik berilsin. Milliy kinologiya markaziga umumiy rahbarlik qilish Oʻzbekiston Respublikasi Davlat soliq qoʻmitasi Bosh bojxona boshqarmasiga yuklansin. 2. Quyidagilar Milliy kinologiya markazining asosiy vazifalari etib belgilansin: Oʻzbekiston Respublikasi huquqni muhofaza qilish organlarning kinologiya xizmatlarini uslubiy taʼminlash; malakali kinolog-mutaxassislar tayyorlash; bojxona organlari, Oʻzbekiston Respublikasi Ichki ishlar vazirligi, Milliy xavfsizlik xizmati va Mudofaa vazirligi boʻlinmalari, shuningdek Markaziy Osiyo mamlakatlari uchun xizmat itlarini nasliga qarab tanlash va oʻrgatish. 3. Milliy kinologiya markaziga 1-ilovaga muvofiq 19 ta, Oʻzbekiston Respublikasi Davlat soliq qoʻmitasi Bosh bojxona boshqarmasining kinologiya xizmatiga 2-ilovaga muvofiq 29 ta shtat ajratilsin. 4. Oʻzbekiston Respublikasi Davlat soliq qoʻmitasi Bosh bojxona boshqarmasi bir oy muddatda: Milliy kinologiya markazi toʻgʻrisida Nizomni belgilangan tartibda ishlab chiqsin va tasdiqlasin; Milliy kinologiya markazi hamda Bosh bojxona boshqarmasi kinologiya xizmatini kadrlar, zarur asbob-uskunalar, texnik vositalar bilan butlasin, shuningdek nasldor itlar xarid qilsin (1, 2, 3-ilovalar*). 5. Oʻzbekiston Respublikasi Moliya vazirligi Davlat soliq qoʻmitasi Bosh bojxona boshqarmasiga ushbu qarorni amalga oshirish uchun budjetdan zarur mablagʻlar ajratsin. 7. “Oʻzistiqbolstat” davlat qoʻmitasi va Oʻzbekiston Respublikasi Moliya vazirligi Oʻzbekiston Respublikasining joriy yil II yarim yilligi hamda 1997-yilgi investitsiya dasturi prognozlarida Milliy kinologiya markazi qurilishini tugallash uchun moliyaviy taʼminlash manbalarini aniqlagan holda kapital qoʻyilmalarning zarur limitlarini nazarda tutsinlar. 8. “Oʻzbekiston havo yoʻllari” milliy aviakompaniyasi, “Oʻzbekiston temir yoʻllari” davlat-aksionerlik kompaniyasi hamda “Toshshaharyoʻlovchitrans” davlat uyushmasi Davlat soliq qoʻmitasi Bosh bojxona boshqarmasiga hisobdan chiqarilganlaridan oʻquv maqsadlari uchun maketlar sifatida foydalanish uchun tegishli asbob-uskunalari bilan samolyotlar, vagonlar va yuk avtomobillarini tekinga ajratsinlar. 9. Oʻzbekiston Respublikasi Aloqa vazirligi Milliy kinologiya markazini belgilangan tartibda telefon aloqasi bilan taʼminlasin. 10. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari B.S. Hamidov zimmasiga yuklansin.
OʻZBEKISTON RESPUBLIKASI VAZIRLAR MAHKAMASINING “JISMONIY ShAXSLAR TOMONIDAN OʻZBEKISTON RESPUBLIKASI HUDUDIGA TOVARLAR OLIB KELINGANLIGI UChUN YIGʻIM UNDIRIShNI JORIY ETISh TOʻGʻRISIDA” 1996-YIL 13 AVGUSTDAGI 279-SON QARORINI QISMAN OʻZGARTIRISh HAQIDA
(resolution, 2022-07-22)

Jismoniy shaxslar tomonidan respublika hududiga tovarlar olib kelinishini tartibga soluvchi chora-tadbirlarning taʼsirchanligini oshirish maqsadida Vazirlar Mahkamasi qaror qiladi: 1. Oʻzbekiston Respublikasi Davlat soliq qoʻmitasiga qoʻmita yuridik shaxs boʻlmagan holda savdo-vositachilik faoliyati bilan shugʻullanayotgan jismoniy shaxslar tomonidan respublika hududiga sifati past isteʼmol tovarlari, shuningdek Oʻzbekistonda yetarlicha hajmlarda ishlab chiqarilishi mumkin boʻlgan tovarlar keltirilayotganligi ustidan sust nazorat qilayotganligi koʻrsatib oʻtilsin. 3. Oʻzbekiston Respublikasi Davlat soliq qoʻmitasi va Moliya vazirligi 1996-yil 15-noyabrgacha jismoniy shaxslar tomonidan tovarlar olib kelinganligi va hisoblangan yigʻimlar summasining budjetga tushishi ustidan nazoratni kuchaytirish yuzasidan koʻrilgan chora-tadbirlar toʻgʻrisida axborot bersinlar. 4. Oʻzbekiston Respublikasi Vazirlar Mahkamasining “Jismoniy shaxslar tomonidan Oʻzbekiston Respublikasi hududiga tovarlar olib kelinganligi uchun yigʻim undirishni joriy etish toʻgʻrisida” 1996-yil 13-avgustdagi 279-son qarorining 1-bandi 1996-yil 1-noyabrdan boshlab oʻz kuchini yoʻqotgan deb hisoblansin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari B.S. Hamidov zimmasiga yuklansin.
“OʻZDEUBANK” OʻZBEKISTON — KOREYA QOʻShMA BANKINI TAShKIL ETISh TOʻGʻRISIDA
(resolution, 2006-05-05)

Oʻzbekiston Respublikasi iqtisodiyotiga xorijiy investitsiyalarni jalb etish maqsadida Vazirlar Mahkamasi qaror qiladi: 1. “DEU Sikyuritiz” kompaniyasi, Koreyaning “Koram bank” banki, Oʻzbekiston Respublikasi Tashqi iqtisodiy faoliyat milliy banki va “Turon” konsolidatsiya aksionerlik-tijorat bankining “OʻzDEUbank” Oʻzbekiston — Koreya qoʻshma bankini tashkil etish toʻgʻrisidagi taklifi qabul qilinsin. 2. “OʻzDEUbank”ning ustav sarmoyasi 20 mln. AQSh dollariga teng summada, shu jumladan xorijiy tomonning ulushi — 90 foiz (“DEU Sikyuritiz” — 55%, “Koram bank” — 10%, YTTB — 25%) va Oʻzbekiston tomoni ulushi — 10 foiz (Tashqi iqtisodiy faoliyat milliy banki — 5%, “Turon” banki — 5%) miqdorida belgilanganligi maʼlumot uchun qabul qilinsin. 3. Belgilab qoʻyilsinki, “OʻzDEUbank” Oʻzbekiston Respublikasining yuridik shaxsi hisoblanadi hamda oʻz faoliyatini Oʻzbekiston Respublikasi qonun hujjatlariga va Oʻzbekiston Respublikasi Markaziy bankining normativ hujjatlariga muvofiq amalga oshiradi. 4. “OʻzDEUbank” muassislari Oʻzbekiston Respublikasi Markaziy bankining litsenziyasi olingan paytgacha bankning ustav sarmoyasiga taʼsis badallari toʻlasinlar. 5. “OʻzDEUbank” 1997-yil 31-dekabrgacha foydadan olinadigan soliqni toʻlashdan ozod qilinsin. 6. Oʻzbekiston Respublikasi Markaziy bankiga va Toshkent shahar hokimiga bankning tashkil etilishi, joylashtirilishi, faoliyat koʻrsatishi va uni malakali mutaxassislar bilan taʼminlash bilan bogʻliq masalalarni hal etishda amaliy yordam koʻrsatish tavsiya etilsin. 7. Oʻzbekiston Respublikasi Vazirlar Mahkamasining “OʻzDEUbank” Oʻzbekiston — Koreya qoʻshma bankini tashkil etish toʻgʻrisida” 1995-yil 27-iyundagi 238-son qarori oʻz kuchini yoʻqotgan deb hisoblansin. 8. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari B.S. Hamidov va Oʻzbekiston Respublikasi Markaziy banki raisi F.M. Mullajonov zimmasiga yuklansin.
Avtomototransport vositalaridan foydalanish va tasarruf qilish huquqini beruvchi ishonchnomalarni notarial idoralarda tasdiqlaganlik uchun davlat boji stavkalari miqdorlarini oʻzgartirish toʻgʻrisida
(resolution, 2020-06-16)

Avtomototransport vositalariga nisbatan notarial harakatlar sodir etish amaliyotini barqarorlashtirish maqsadida Vazirlar Mahkamasi qaror qiladi: 1. Oʻzbekiston Respublikasi Vazirlar Mahkamasining 1994-yil 3-noyabrdagi 533-son qarori bilan tasdiqlangan Davlat boji stavkalari 4-bandining “m” kichik bandiga (Oʻzbekiston Respublikasi QT, 1994-y., 11-son, 49-modda) oʻzgartirish va qoʻshimchalar kiritilsin va ushbu kichik band quyidagi tahrirda bayon qilinsin: 2. Oʻzbekiston Respublikasi Moliya vazirligi Davlat soliq qoʻmitasi bilan birgalikda “Davlat boji haqida” Oʻzbekiston Respublikasi Qonunini qoʻllashga doir yoʻriqnomaga tegishli oʻzgartirishlar kiritsin.
OʻZBEKISTON RESPUBLIKASI QUROLLI KUCHLARINING UMUMHARBIY NIZOMLARINI TASDIQLASH TOʻGʻRISIDA
(decree, 2025-02-17)

Harbiy xizmatni oʻtashni tartibga solish, harbiy xizmatchilarning huquq va burchlarini, garnizon va qorovullik xizmatlarining ichki tartib-qoidalarini belgilash, Oʻzbekiston Respublikasi Qurolli Kuchlarida, chegara hamda ichki qoʻshinlarida harbiy intizom va huquq-tartibotni mustahkamlash maqsadida: 1. Oʻzbekiston Respublikasi Qurolli Kuchlari Ichki xizmat nizomi, Oʻzbekiston Respublikasi Qurolli Kuchlari Garnizon va qorovullik xizmatlari nizomi, Oʻzbekiston Respublikasi Qurolli Kuchlari Intizomiy nizomi tasdiqlansin hamda 1996-yilning 1-dekabridan amalga kiritilsin. 2. Oʻzbekiston Respublikasining Mudofaa vaziriga Oʻzbekiston Respublikasi Qurolli Kuchlarining Saf nizomini tasdiqlash va amalga kiritish topshirilsin. 3. Oʻzbekiston Respublikasi Qurolli Kuchlari umumharbiy nizomlarining amal qilishi chegara, ichki qoʻshinlar hamda Oʻzbekiston Respublikasi tegishli vazirliklari va idoralari boshqa harbiy tuzilmalarining harbiy xizmatchilariga nisbatan ham tatbiq etilsin. 4. Oʻzbekiston Respublikasining Davlat matbuot qoʻmitasi Oʻzbekiston Respublikasi Mudofaa vazirligining buyurtmalari boʻyicha yuqorida koʻrsatib oʻtilgan nizomlarni nashr etsin.
OʻZBEKISTON RESPUBLIKASI VAZIRLAR MAHKAMASINING 1994-YIL 7-APRELDAGI 192-SON QARORIGA QOʻSHIMCHALAR VA OʻZGARTIRISHLAR KIRITISH TOʻGʻRISIDA
(resolution, 2024-08-30)

Oʻzbekiston Respublikasining xorijiy davlatlar bilan diplomatik munosabatlarini yanada rivojlantirish, Oʻzbekiston Respublikasining ishlab turgan konsullik muassasalari faoliyatini takomillashtirish, ularning vakolatlarini kengaytirish maqsadida, Vazirlar Mahkamasining “Chet ellarda Oʻzbekiston Respublikasining konsullik vakolatxonalarini ochish toʻgʻrisida” 1994-yil 7-apreldagi 192-son qaroriga qoʻshimcha va oʻzgartirish sifatida Vazirlar Mahkamasi qaror qiladi: 1. Afina shahrida (Gretsiya Respublikasi) Oʻzbekiston Respublikasining Bosh konsulxonasi ochilsin. 2. 1996-yil 1-noyabrdan boshlab: Frankfurt-Mayndagi (Germaniya Federativ Respublikasi), Nyu-Yorkdagi (Amerika Qoʻshma Shtatlari), Bangkokdagi (Tailand Qirolligi) konsulxonalar Oʻzbekiston Respublikasining Bosh konsulxonalariga aylantirilsin. 3. Bosh konsulxonalarning 1996-yil uchun shtat jadvali va xarajatlar smetasi 1 — 8-ilovalarga* muvofiq tasdiqlansin. Oʻzbekiston Respublikasi Moliya vazirligi 1996-yil uchun zarur mablagʻlarni kadrlar bilan butlanishiga qarab, xarajatlar smetasiga muvofiq ajratsin. 4. Oʻzbekiston Respublikasi Tashqi ishlar vazirligi Bosh konsulxonalarning diplomatik tarkibini shtat jadvaliga muvofiq kadrlar bilan butlash uchun nomzodlar boʻyicha bir oy muddatda takliflar kiritsin.